
Comisia pentru muncă şi protecţie socială

Nr.27/160/29.05.2007
R A P O R T

asupra proiectului de Lege pentru aprobarea Ordonanţei Guvernului nr.16/2007 privind creşterile salariale ce se vor acorda în anul 2007 personalului salarizat potrivit Legii nr.495/2004 privind salarizarea şi alte drepturi băneşti ale personalului din administraţia centrală a Ministerului Afacerilor Externe şi de la misiunile diplomatice, oficiile consulare şi institutele culturale româneşti din străinătate
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. P.L.X 228 din 10 aprilie 2007, cu dezbaterea pe fond în procedură obişnuită a proiectului de Lege pentru aprobarea Ordonanţei Guvernului nr.16/2007 privind creşterile salariale ce se vor acorda în anul 2007 personalului salarizat potrivit Legii nr.495/2004 privind salarizarea şi alte drepturi băneşti ale personalului din administraţia centrală a Ministerului Afacerilor Externe şi de la misiunile diplomatice, oficiile consulare şi institutele culturale româneşti din străinătate.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.104/30.01.2007)

· avizul favorabil al Comisiei juridice, de disciplină şi imunităţi (nr.31/409/11.04.2007)
· avizul favorabil al Comisiei pentru politică externă  (nr.228/26.04.2007)
Proiectul de lege  are ca obiect de reglementare majorarea în anul 2007, în trei etape, a valorii de referinţă sectorială la care se aplică coeficienţii de multiplicare în vederea stabilirii salariilor de bază ale membrilor Corpului diplomatic şi consular şi ale personalului care ocupă funcţii de execuţie specifice Ministerului Afacerilor Externe.

Ca excepţie, personalul încadrat sau care va fi încadrat ca debutant, până la trecerea în gradul imediat superior, beneficiază de o majorare suplimentară de până la 10% a valorii de referinţă sectorială mărită cu 2,5% în ianuarie 2007 faţă de luna decembrie 2006, cu 2,5%  în aprilie 2007 faţă de nivelul lunii martie 2007 şi, respectiv, cu 8% în octombrie 2007 faţă de nivelul din luna septembrie 2007. 
Comisia propune Plenului Camerei Deputaţilor aprobarea proiectului de lege  în forma prezentată de Senat având în vedere creşterea indicelui preţurilor bunurilor de consum în 2007 faţă de 2006 şi a necesităţii corelării nivelelor salariale ale personalului din unităţile bugetare.
2. Proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterile care au avut loc în şedinţa comisiei din 23 mai 2007 a participat, în conformitate cu prevederile art.55 din Regulamentul Camerei Deputaţilor, republicat, dl. Anton Nicolescu – Secretar de Stat, Ministerul Afacerilor Externe
4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 11 voturi pentru. 
5. Proiectul de lege a fost adoptat de Senat în şedinţa din 4 aprilie 2007.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

